वापस आने के अगले ही दिन शोणित अपनी उदासियों और विफलताओं के पेंट चढ़े चेहरे लिये हुए अथक के पास पहुंच गया, अर्से से उससे मुलाकात नहीं हुई थी। उत्सुकता थी कि देखें हमेशा मामूलीपन धारण किये रहने वाला आदमी, जो अपनी कक्षा में चालीसवां या उससे भी पीछे के रैंक में रहा करता था, जिसके माता-पिता उस पर पढ़ाई के लिए न अपनी कोई इच्छा थोपते थे और न बहुत नजर रखते थे, जो शुरू से सर्वसुलभ चालू सरकारी स्कूल और महात्मा गाँधी जनता कॉलेज का विद्यार्थी रहा था, जिसके पास न कोई स्पेशलाइज्ड डिग्री थी, न उसकी पृष्ठभूमि में कोई बड़ा टेक या जैक था, जो बेफ्रिकी और अलमस्ती के अंदाज में कहा करता था कि वह जीवन में छोटा से छोटा या अति साधारण जैसा कोई भी काम कर लेगा, अब किस हाल में है और क्या कर रहा है?